DA Den Europæiske Unions Tidende CE 88/42

(2004/C 88 E/0045)

SKRIFTLIG FORESPØRGSEL E-1695/03

af Mario Mantovani (PPE-DE) og Antonio Tajani (PPE-DE) til Kommissionen

(21. maj 2003)

Om: Humanitær nød i Irak — den alvorlige situation for børn, handicappede og ældre på hospitaler

Kan Kommissionen — bl.a. efter kommissær Nielsons besøg i Irak — forelægge præcise tal vedrørende den mildest talt alvorlige situation, som navnlig børn, handicappede og ældre på de irakiske hospitaler, dvs. de uskyldige hovedofre for det afsatte irakiske regime, befinder sig i?

Kan den navnlig forelægge detaljerede oplysninger om muligheden for i særdeles hastende tilfælde at overføre patienter til bl.a. EU-landene for at give dem en passende øjeblikkelig behandling? Hvilke lande vil i givet fald skulle modtage disse hastetilfælde?

Har Kommissionen — ud over de midler og den humanitære nødhjælp, som EU straks stillede til rådighed — kendskab til, om der efter de seneste drøftelser mellem EU's medlemsstater er truffet beslutning om en eventuel hasteevakueringsplan? Hvorledes vil den i bekræftende fald gå til værks? Hvilke mulige løsninger er der ellers?

Svar afgivet på Kommissionens vegne af Poul Nielson

(3. juli 2003)

Den fortsatte kaotiske situation i Irak gør det meget vanskeligt at få nøjagtige oplysninger om situationen for børn, handicappede og ældre på de irakiske hospitaler.

Ifølge den seneste rapport fra Unicef udgøres den største fare for irakiske børn imidlertid af ueksploderet ammunition (UXO), hvilket tydeligt fremgik af en af de seneste ulykker i Basra, hvor seks børn blev rapporteret dræbt under leg med ammunition, og ringe vandkvalitet.

Vandkvaliteten bliver stadig ringere som følge af smitte fra spildevand fra beskadigede vandledninger og mangel på brændsel til at koge vandet. Denne kombinationen af faktorer har meget alvorlige virkninger for børns helbred og ernæringstilstand. I Basra er tilfældene af diarreé fordoblet i forhold til året før. I Baghdad har en Unicef-undersøgelse vist, at underernæringen er øget, eftersom 7,7 % af de børn under fem år, som indgår i undersøgelsen, lider af akut underernæring, sammenlignet med tallet for året før på 4 %.

Kommissionen har, via Kontoret for Humanitær Bistand, indtil nu godkendt humanitær nødhjælp for et samlet beløb på 32,5 mio. EUR for at afhjælpe lidelserne for den irakiske befolkning, navnlig for børn.

Den pågældende hjælp omfatter fødevarer til hospitaler, hygiejniske produkter, støtte til fly med humanitært sigte, men er først og fremmest rettet mod genopbygningen af syge- og sundhedsvæsenet, samt sanitet og drikkevandsforsyning, som er blevet kraftigt beskadiget ved bombeangreb og udbredt plyndring (se detaljer i bilaget).

Den seneste godkendte humanitære bistandspakke på 10 mio. EUR tager særligt sigte på rydningen af ueksploderet ammunition (minerydning) og oplysningskampagner om miner med det særlige formål at reducere den øjeblikkelige fare, som landminer og ueksploderet ammunition udgør for den almindelige befolkning og for det humanitære personale, og også på at sikre levering og opfølgning af humanitær bistand til udsatte befolkningsgrupper i Irak.

Efter Det Europæiske Råds møde i Athen den 17. april 2003, hvor Kommissionens formand og EU's stats-og regeringschefer nåede til enighed om medlemsstaternes vilje til at transportere hårdt sårede børn til Europa med fly, har Kontoret for Humanitær Bistand (ECHO), været i kontakt med de berørte medlemsstater for at undersøge mulighederne for at gennemføre en sådan foranstaltning.

Et af punkterne i hasteafgørelsen af 22. april 2003 om humanitær nødhjælp var »støtte til medicinsk nødhjælp og kirurgi. Dette indebærer, at syge eller sårede, især børn, kan blive transporteret til nabolandene eller eventuelt Europa, hvis en passende medicinsk handling ikke kan opnås i Irak«.

ECHO indkaldte til et møde den 30. april 2003 med de medlemsstater, der på mødet i Udvalget for Humanitær Bistand den 24. april 2003 havde udtrykt interesse for yderligere at drøfte mulighederne for flytransporter. ECHO forklarede på dette møde, at Rådets forordning (EF) nr. 1257/96 af 20. juni 1996 om humanitær bistand (1) forhindrede ECHO i at finansiere aktioner uden for det pågældende kriseområde. ECHO kan heller ikke erstatte medlemsstaterne med hensyn til opnåelsen af de nødvendige tilladelser, eftersom det er de enkelte medlemsstaters ansvar at opfylde de nævnte krav.

ECHO's rolle kan derfor blive tosidig:

— Sikkerhedsstillelse for nær koordinering af hele denne aktion via ECHO's hovedkvarter og dets kontor i Baghdad, som kan lette aktionens gennemførelse på landjorden.

— Økonomisk støtte til den del af aktionen, som gennemføres i Irak (f.eks. forberedende behandling i dette land, lægemidler og andet medicinsk udstyr, transport af patienterne til flyet og rejsetilskud til børnene og deres forældre som forberedelse af deres rejse til Europa).

Kommissionen er derefter blevet informeret om, at ti børn er blevet overført til Østrig den 15. maj 2003, og har også kendskab til, at visse tyske og franske ikke-statslige organisationer er ved at undersøge muligheden for at organisere medicinsk evakuering af sårede eller meget syge børn.

ECHO har for øjeblikket drøftelser med Den Internationale Organisation for Migration (IOM) om vilkårene for ECHO' støtte i det pågældende land, dvs. inden børnene og deres ledsagende forældre forlader landet. Denne støtte vil sandsynligvis omfatte medicin, hospitalsudgifter som forberedelse af børnenes afrejse, ambulanceudgifter til lufthavnen, rejsetilskud til barnet og ledsagende forældre til køb af passende tøj og andre forberedelser inden afrejsen.

(1) EFT L 163 af 2.7.1996.